**RELACION**

**PËR**

**SHPALLJEN E EKOSISTEMIT NATYROR DETAR-BREGDETAR “GJIRI I PORTO PALERMOS-LLAMANI” ZONË TË MBROJTUR, ME STATUS “PARK NATYROR”**

Ekosistemet tokësore dhe detare të Shqipërisë janë pjesë e zinxhirit Mesdhetar të ekosistemeve natyrore. Rajoni bregdetar dhe detar i Shqipërisë është një prej zonave të nxehta të biodiversitetit në Detin Mesdhe, madje një pjesë e konsiderueshme e ekosistemeve ruhen në gjendje gati natyrore.

Ky rajon karakterizohet nga një shumëllojshmëri e konsiderueshme habitatesh, të specieve të florës e faunës, të një rëndësie të veçantë kombëtare e rajonale. Një numër i madh speciesh janë të pranishme në listën e specieve të rralla. Dallohen për interesin e tyre specifik shkencor, ndërkohë që shumë nga to kanë edhe një vlerë të veçantë ekologjike, sociale-ekonomike, mjekësore, dekorative, etj.Konsiderohet burimi më i madh mbi të cilin varet zhvillimi i ardhshëm i vendit.

Prania e një trashëgimie të shumëllojshme tradicionale dhe kulturore, rrit në mënyrë të konsiderueshme sensin atraktiv. Arsyeja e shumicës së turistëve për të zgjedhur këtë bregdet si destinacion turistik lidhet drejtpërdrejt me mjedisin natyror dhe peizazhin. Lejon që të zgjerohet dhe të jap shumëllojshmëri potencialit turistik, duke dhënë një gamë të gjerë mundësish për zhvillimin e ekonomik, burim të ardhurash dhe shtojnë mundësit për krijimin e vendeve të punës.

Përpos kësaj, brezi bregdetar përbën terrenin më vulnerabël përsa i përket presionit që ushtrohet nga zhvillimi, por menaxhimi kësaj zone mbetet ende një sfidë për vendin tonë. Trysnia nga turizmi, zhvillimi i zonave të banimit, masat ligjore të papërshtatshme dhe zbatim i dobët, kanë patur ndikim të ashpër në mjedisin detar e bregdetar të këtij rajoni. Si rrjedhojë e menaxhimit të paqëndrueshëm të këtyre burimeve, sasi të konsiderueshme të mbeturinave vrehen të hedhura në mënyrë të paligjshme përgjatë rrugëve bregdetare ose janë zbrazur në det.

Mjaft zona detare-bregdetare janë ende të pambrojtura, me gjithë rolin e tyre thelbësor ekologjik dhe social-ekonomik, në nivel kombëtar, lokal apo dhe të Mesdheut. Sistemi i Zonave të Mbrojtura Detare e Bregdetare (ZMDB), me diversitetin e ekosistemeve dhe habitateve detare dhe bregdetare më të larmishte e unike, ende nuk është përfaqësues. Ministria e Mjedisit dhe përfaqësues të RAC/SPA (Qëndra e Aktiviteteve Rajonale për Zonat Veçanërisht të Mbrojtura), UNEP/MAP, në Maj 2012, dakordsuan zhvillimin në Shqipëri të Projektit pilot MedMPAnet, në kuadër të Projektit Rajonal për Zhvillimin e një Rrjeti Mesdhetar për Zonat e Mbrojtura Detare dhe Bregdetare. Ky proces u përkrah edhe nga UNDP, nëpërmjet propjektit “Përmirësimi i Efektivitetit të Mbulimit dhe Menaxhimit të Zonave të Mbrojtura Detare dhe Bregdetare”.

Në këtë kuadër Ministria e Mjedisit në bashkëpunim me Institutin për Ruajtjen e Natyrës në Shqipëri (INCA), u angazhuan që të ndihmojë për një koordinim të ngushtë dhe zbatim normal, në nivel kombëtar e lokal, të projektit “Mbështetje për planifikimin, zonimin dhe zhvillimin e Zonës së Mbrojtur Detare në Gjirin e Porto Palermos (Shqipëri)”, bazuar në njohuri shumëdimensionale shkencore dhe social-ekonomike, në konsultim të ngushtë me të gjithë palët e interesuara, veçanërisht me komunitetin lokal, duke patur parasysh dhe rolin e tyre në zhvillimin e zonës. U kryen dy studime në rajonë në lidhje me “Studimi ekologjik i Gjirit të Porto Palermos dhe zonave përreth” dhe “Analiza socio-ekonomike dhe studimi mbi zhvillimin e turizmit”. Studimet identifikuan që hapësira bregdetare-detare e Gjirit të Porto Palermos-Llamani përfshinë vlera të veçanta natyrore, pasuri të biodiversitetit bregdetare, detare dhe nënujor, habitate dhe specie interesante të rralla e të kërcënuara, afërsisht unike në Shqipëri. Përfaqëson peizazhin më piktoresk, mahnitës dhe të individualitetit natyror shqiptar. Vend unik ku kombinohet eko-turizmi dhe turizmi detar, veçanërisht nënujor. Pikë potenciale për argëtim dhe sportet ujore e malore etj.

Gjirit të Porto Palermos dhe zonave përreth është pjesë e një treve me histori të lashtë, me trashëgimi historike e kulturore të veçantë. Bukuritë e natyrës dhe shpirti i njerëzve janë pasqyruar edhe në botën e veçantë shpirtërore, të folklorit, këngët polifonike të rralla, vallet, veshjet, traditat popullore etj, vlera që e bëjnë më tërheqëse për turistët e huaj dhe vendas.

Kësisoj, përfaqëson një nga rajonet më të rëndësishme, më me perspektivë për zhvillimin social-ekonomik në përgjithësi (blegtori, peshkim, kullotë, agrume, pemtari, përpunim të prodhimeve bujqësore e blegtorale, agroturizëm etj) dhe të turizmit në veçanti. Turizmi me interes të veçantë është i bazuar mbi trashëgiminë natyrore dhe identitetin kulturor, duke e konsideruar zonën një destinacion turistik. Marrëdhëniet simbiotike të bashkëkzistencës së njeriut me natyrën i japin një vlerë të veçantë dhe mjaft domethënëse peizazhit të Gjirit të Porto Palermos-Llamani, në kuptimin kulturor, historik, arkeologjik dhe shpirtëror.

Por, duhet theksuar, që veprimtaria e pakontrolluar njerëzore, për dekada të tëra rradhazi, ka shkaktuar një stres të fuqishëm të zonës, i cili ka patur një ndikim të shoqëruar me dëme të mëdha me natyrë të theksuar demografike dhe ekologjike. Intensiteti i këtyre ndikimeve përcaktohet ndjeshëm nga faktorë social-ekonomikë, të popullsisë apo shpopullimit të zonave rurale, bujqësia, blegtoria dhe praktikat jo të mira të menaxhimit të burimeve natyrore e biologjike, për të cilat duhet një vëmendje e mirëkoordinuar dhe të integruar me menaxhimin e mençur të këtij rajoni, duke i dhënë dhe një status mbrojtës, në përputhje me dispozitat e ligjit nr. 8906, datë 06.06.2002 “Për zonat e mbrojtura”, të ndryshuar.

Zona e mbrojtur e propozuar është pjesë e rajonit Jugor të Shqipërisë dhe krijohet për të ruajtur funksionet esenciale të ekosistemeve bregdetrare-detare, larminë biologjike të përfshira tek habitatet dhe speciet detare e bregdetare, të cilat i shërbejnë edhe jetesës së popullsisë lokale.

Zona e mbrojtur do të mirëmenaxhohet, sipas programeve dhe objektivave të caktuara në planin e menaxhimit, me pjesëmarrjen e qeverisjes lokale, me përfshirjen e grupet të interesit në mënyrë që të kontribuojnë në menaxhimin e qëndrueshëm të burimeve të natyrore dhe të peizazhit, duke siguruar ekuilibrin ndërmjet ruajtjes së ekosistemeve bregdetare-detare dhe zhvillimit të veprimtarive njerëzore, social-ekonomike dhe ekoturistike, brenda zonës së mbrojtur.

Përcaktimi i nënzonave të menaxhimit është mbështetur dhe në instrumentet themelore të planifikimit (përfshirë politikat, planet e rregulloret) të territorit të Shqipërisë. Plani të Përgjithshëm Kombëtar (PPK) konsiston në krijimin e platformës drejtuese dhe të garancisë ligjore të nevojshme për një zhvillim të qëndrueshëm urban, ekonomik, social e mjedisor të territorit si dhe përdorimin apo shfrytëzimin e qëndrueshëm të burimeve dhe potencialeve të zonës së mbrojtur të propozuar. Brenda këtij kuadri do të ketë një vëmendje të veçantë për rivlerësimin e aseteve të trashëgimisë kulturore dhe të burimeve natyrore.

Zonimi i propozuar është në përputhje me kërkesat e kuadrit ligjor për zonimin e territorit të zonave të mbrojtura dhe të përvojës së deri tanishme të praktikuar në vendin tonë. Tiparet specifike të secilës nënzonë janë marë në konsideratë gjatë caktimi të zonimit. Ndarja e veprimeve menaxhuese, sipas nënzonave të menaxhimit, dhe çdo mundësi për zhvillim në të ardhmen, është bërë duke marrë në konsideratë një sërë problemesh që kufizojnë praninë e burimeve natyrore. Vëmendje i është kushtuar rreziqeve që janë natyrore ose të shkaktuar nga njeriu, por që lidhen me proceset e zhvillimit aktual apo të ardhshëm të zonës së mbrojtur. Veprimtaritë sociale, ekonomike e turistike, në këtë rast, bazohet në karakterin e veçantë të nënzonës, si dhe te promovimi i vlerave të natyrës, biodiversitetit, historike e kulturore, të kërkimit shkencor, nëpërmjet komunikimit, ndërgjegjësimit dhe edukimit.

Po kështu, është i nevojshëm krijimi dhe funksionimi i Administratës së Zonës të Mbrojtur (AdZM), në vartësi të Agjencisë Kombëtare të Zonave të Mbrojtura (AKZM), e cila ka statusin e Drejtorisë së Përgjithshme, në nivel qendror, ndërsa në nivel vendor organizohet sipas administratave të zonave të mbrojtura, në mbështetje të strukturës dhe organikës së miratuar për punonjësit e AKZM-së dhe të AdZM-ve.

Administrata e zonës të mbrojtur “Porto Palermos-Llamani” do të bashkëpunoj ngushtë me Komitetin e Menaxhimit, struktuat e Bashkisë Himarë dhe palët e tjera të interesuar në nivel lokal, për ruajtjen dhe menaxhimin e duhur të kësaj zone, zhvillimin social, ekonomik e turistik dhe të përdorimit të balancuar të burimeve natyrore dhe të peizazhit.

Shpallja e zonave të mbrojtura detare dhe bregdetare janë planifikuar tek “Strategjia dhe plani i veprimit për biodiersitetin në Shqipëri (2014-202)”, ku parashikohet që, brenda vitit 2020, sipërfaqja e zonave detare e bregdetare të arrijë në 10%; tek “Plani Strategjik për Zonat e Mbrojtura Detare e Bregdetare (PSZMDB)”, përgatitur me mbështetjen e Ministrisë së Mjedisit dhe UNDP, në kuadër të projektit “Shtimi i sipërfaqes dhe përmirësimi i menaxhimit të zonave të mbrojtura detare e bregdetare”; është detyrë e përfshirë tek “Plani Kombëtar i Integrimit Evropian” (Kapitulli 27 Mjedisi-Fusha e Natyrës), si dhe tek “Stategjia Ndërsektoriale e Mjedisit”. Me shpalljen e saj zonë të mbrojtur, përmbushet edhe detyrimi në lidhje me zbatimin e Konventës së Barcelonës për “Mbrojtjen e Mjedisit Detar dhe Zonës Bregdetare të Detit Mesdhe”, veçanërisht të Protokollit ku përfshihen zonat veçanërisht të mbrojtura dhe llojshmëria biologjike. Në këtë protokoll theksohet rëndësia që i duhet dhënë mbrojtjes dhe përmirësimit të gjendjes së trashëgimive natyrore e kulturore mesdhetare, nëpërmjet krijimit të “Zonave Veçanërisht të Mbrojtura me Rëndësi për Mesdheun” (ZMVRM) si dhe ruajtjes e mbrojtjes së specieve të rrezikuara.

Njëherasi, shpallja e këtij territori zonë e mbrojtur, është objektiv i programit të punës së Ministrisë së Mjedisit, për shtimin dhe konsolidimin e rrjetit Ekologjik Shqiptar dhe i Këshillit të Qarkut, në nivel lokal. Me miratimin e këtij vendimi zonat detare e bregdetare të Shqipërisë, nga 119 mijë ha që janë aktualisht, nga e cilat 13 mijë ha janë sipërfaqe vetëm detare, do të arrijë në afro 121 mijë ha.

Propozimi për shpalljen e Gjirit të Porto Palermos-Llamani zonë të mbrojtur ka patur mbështetje të plotë edhe të UNDP, që ka mbështetur në pjesë e fundit proçesit për diskutimin me drejtuesit dhe strukturat Këshillit të Qarkut Vlorë, të Bashkisë Himarë, shoqërisë civile, OJF-ve, biznesit, individët, pronarët si dhe nga të gjithë aktorë e tjerë lokal të përfshirë në këtë proces.

Projektvendimi ka një faturë financiare, që llogaritet të jetë 1,008,168 Lekë për dy pagat e rojeve shtesë. Shpenzimet dhe invenstimet e nevojshme do të përballohen nga buxheti i planifikuar për Agjencisë Kombëtare të Zonave të Mbrojtura (AKZM) dhe ndoohm e donatorëve.

Me miratimin e vendimit të shpalljes dhe të planit të menaxhimit synohet të arrihet vizioni: “Gjiri i Porto Palermos-Llamani” të bëhet një destinacion i rëndësishëm për konservimin e biodiversitetit, i njohur për peizazhin dhe mjediset e tij tokësore, bregdetare e detare, ku ndërveprimi i njerëzve me natyrën konsiderohet trashëgimi dhe identitet natyror dhe kulturor, ku ruajtja e integritetit të këtij bashkëveprimi është jetike për ruajtjen e zonës e të këtyre vlerave, nëpërmjet mirëintegrimit në një ekonsistem që siguron mirëqënie për banorët tij”.

 **LEFTER KOKA**

**MINISTER**